ВЪПРОСИ И ОТГОВОРИ ПО ПРОЦЕДУРА

BG161PO003-2.3.01 „ИНВЕСТИЦИИ В „ЗЕЛЕНА ИНДУСТРИЯ”
ОТГОВОРИ НА ВЪПРОСИ № ,  
ПОЛУЧЕНИ В ПЕРИОДА 06.12.2011 г. – 07.12.2011 г. 
И ПУБЛИКУВАНИ НА  28.12.2011 г.  
ВЪПРОС № 30)
Здравейте,

 

Във връзка с откритата процедура BG161РО003-2.3.01 „Инвестиции в „зелена индустрия”, бих искала да задам следните въпроси:

 

1. Допустимо ли е кандидатстване по процедурата на предприятия, които развиват своята дейност в сферата на услугите, в частност „Хотелиерство и ресторантьорство”, за санитарно-оздравителен комплекс ? Предприятието изпълнява всички изисквания за допустимост на кандидатите. 

2. При възможност за кандидатстване по тази схема – като голямо предприятие, което генерира голямо количество отпадъци, допустимо ли е предприятието да закупи оборудване с цел намаляване на отпадъчните продукти и последващо им ефективно използване за получаване на електроенергия, което ще работи и в посока намаляване на енергоемкостта. С оглед на това предприятието реално ще стартира нова дейност в друг отрасъл в допълнение на сегашната си дейност . 

Въпросът ми е конкретно свързан със споменаването в „Насоките за кандидатстване” на дейностите основно във връзка с промишлени системи и производство.

 

 Благодаря Ви!

С уважение,

Д. Горова

06.12.2011 г.

ОТГОВОР № 30)
1. Насоките за кандидатстване по настоящата процедура не поставят ограничение относно възможността предприятие от сектор „Хотелиерство и ресторантьорство” да кандидатства с проектно предложение по настоящата процедура, при спазване на останалите критерии, условия и изисквания по процедурата. 

Видовете проекти/допустими дейности, както и специфичните допустими разходи по процедурата са посочени в т. 2.2.3. и т. 2.3.2.2. от Насоките за кандидатстване.
Следва да имате предвид, че допустими по Компонент 1 от настоящата процедура са само проекти/дейности, които имат за свой основен предмет осъществяването на инвестиции, насочени към:  
· Стартиране от съществуващо предприятие на нова дейност в друг отрасъл, допустим по настоящата процедура, в допълнение към досегашната дейност;

· Разширяване на дейността на съществуващо предприятие;

· Диверсификация на продукцията на съществуващо предприятие чрез въвеждане на нови продукти/услуги;
· Фундаментална промяна на цялостния производствен процес в съществуващо предприятие.
2. Допустими по Компонент 1 са само проекти/дейности, които имат за свой основен предмет осъществяването на инвестиции, насочени към една или повече от четирите категории, посочени в отговора на първия въпрос по-горе. 
Следва да имате предвид, че за да бъде допустимо за финансиране по подточка б), т. 2.2.3.1 от Насоките за кандидатстване, съответното оборудване, което представлява ДМА и е свързано с по-ефективното използване или рециклиране на отпадъчните продукти, следва да води до намаляване на отпадъка/отпадъчните продукти чрез повторното им влагане в съществуващата производствена дейност/дейност по предоставяне на услуги на предприятието-кандидат или чрез използването им за производство на нови, допълнителни продукти/услуги.
Конкретната преценка за допустимост на кандидати, дейности, разходи и т.н. се прави от Оценителната комисия на база представеното проектното предложение и тя единствена може да се произнесе относно неговата допустимост. Обръщаме ви внимание, че не могат да се дават отговори, които съдържат становище относно съответствието на проект и/или кандидат с условията за кандидатстване.
ВЪПРОС № 31)
Здравейте,
Във връзка с откритата процедура за подбор на проекти BG161PO003-2.3.01 „Инвестиции в „зелена индустрия” бих желал да получа отговор на следния въпрос:

Може ли да кандидатства с проект по процедурата предприятие, което:

1. е 100 % държавна собственост с принципал МИЕТ, имайки предвид подточка „з” на т. 2.1.3. „Общи критерии за недопустимост на кандидатите” от Насоките за кандидатстване;
2. има задължения към НАП, но е сключило споразумение за разсрочване на плащанията, имайки предвид подточки „а” и „г” на т. 2.1.3. „Общи критерии за недопустимост на кандидатите” от Насоките за кандидатстване.
 
Предварително благодаря за отделеното време.
Дойко Грамов
07.12.2011 г.

ОТГОВОР № 31)
1. Предприятие, което е 100% държавна собственост с принципал МИЕТ не става недопустим кандидат по процедурата само на това фактическо основание. В подточка „з” от т. 2.1.3 от Насоките за кандидатстване са изброени обстоятелства, които препятстват участието в процедурата за безвъзмездна финансова помощ за кандидати които „…са обект на конфликт на интереси по смисъла на чл. 52 от Регламент (ЕО, Евратом) № 1605/2002 относно Финансовия регламент, приложим за общия бюджет на Европейските общности, включително и:
i) които и/или при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на § 1, т. 1 от допълнителната разпоредба на Закона за предотвратяване и установяване на конфликт на интереси с ръководителя на Управляващия орган/Договарящия орган;

ii) с които лице, на трудово или служебно правоотношение в Управляващия орган/Договарящия орган до една година от прекратяване на правоотношението е в трудов или друг договор за изпълнение на ръководни или контролни функции или в които такова лице е съдружник, притежава дялове или акции или е управител или член на орган на управление или контрол;

iii) ограниченията по т. ii се прилагат и за кандидатите, които са свързани с дружества, за които са налице обстоятелствата по предходната точка;

iv) е лице или се представлява от лице, което е на трудово или служебно правоотношение в Управляващия орган/Договарящия орган до една година от прекратяване на правоотношението;

v) конфликт на интереси е налице и когато лицето, предоставящо консултантски услуги на кандидата, попада в случаите по т. i – iv.”
При преценката дали за кандидат със 100% държавно участие и принципал МИЕТ е налице някое от изброените обстоятелства, то следва да се оцени доколко член/членовете на управителния и/или контролния му органи (включително и временно изпълняващ такава длъжност), е/са в гореописаните отношения с Ръководителя на УО/ДО.

Пречка за участие в процедурата се явява и наличието на свързаност, очертана от Закона за предотвратяване и установяване на конфликт на интереси между следните лица: съпрузите или лицата, които се намират във фактическо съжителство, роднините по права линия, по съребрена линия - до четвърта степен включително, и роднините по сватовство - до втора степен включително, както и физически и юридически лица, с които лицето, заемащо публична длъжност, се намира в икономически или политически зависимости, които пораждат основателни съмнения в неговата безпристрастност и обективност.
2. Съгласно т. 4.2.2. „Сключване на договори за безвъзмездна финансова помощ” от Насоките за кандидатстване в случай на одобрение на представеното проектно предложение и преди сключване на договора за безвъзмездна финансова помощ, кандидатът следва да представи Удостоверение от НАП, че няма просрочени задължения или в случай че има такива задължения - план за разсрочено погасяване на задълженията. 
В случай че имате действащ план за разсрочено погасяване на задълженията, наличието на задължения не Ви прави недопустим кандидат
ВЪПРОС № 32)
Уважаеми дами и господа,
 
Във връзка с условията за кандидатстване по схема - BG161PO003-2.3.01 „Инвестиции в „зелена индустрия”, бих искал да Ви задам следния уточняващ въпрос:
 
В Насоките за кандидатстване и по-конкретно в карето „ВАЖНО” към т. 2.2.4. е записано че: „…всички натрупани лихви по банкови сметки или други приходи, генерирани по време на изпълнението на проекта, подлежат на възстановяване20.” В бележка под линия 20 понятието „печалба” е дефинирано като ”надвишаването на доходите над разходите по съответния проект в момента на предявяване на искане за окончателно плащане по предоставената за проекта безвъзмездна помощ.” В същото време във Формуляра за кандидатстване, в Декларацията в Раздел ІІІ (т.3, стр. 21) фигурира следния текст: „Проектът не генерира нетна печалба през периода на неговото изпълнение, както и през съответния последващ референтен период.” Доколкото съм запознат, този период е пет години след приключване на проекта. 
Конкретният ми въпрос е – Какъв е в крайна сметка периодът за който важи ограничителния режим за печалба?
 
С уважение
 
Valentin Yanchelov
07.12.2011 г.

ОТГОВОР № 32)

Под текста „…както и през съответния последващ референтен период” се разбира периода от приключване изпълнението на проекта до подаването на финалния отчет по проекта от страна на кандидата.
ВЪПРОС № 33)

Уважаеми дами и господа,
Имам следните въпроси относно схема - BG161PO003-2.3.01 „Инвестиции в зелена индустрия”. 

1. Към момента на подготовка на проектното си предложение фирмата възнамерява да ползва кредит за префинансиране на част от дейностите по проекта, но този кредит ще бъде договорен с банка при евентуално одобрение на проекта и подписване на договор с УО. Въпросът ми е доколко цифрите в таблицата от т. 6.2 от формулярът за кандидатстване относно, стойността на банковият кредит трябва да са точни и проблем ли ще е ако в бъдеще тези цифри се променят, поради не одобрение за отпускане на кредит или одобрение на по-ниска или по-висока сума от тази посочена в горепосочената таблица.
2. Моля за обяснение по попълването на таблицата от т. 8.2 от формуляра за кандидатстване, относо индикаторите за изпълнение на поректа. Моля да посочите примерни показатели за изпълнение на проекта, тъй като изпитванме затруднение в определянето им.

3. Трябва ли да се попълват от кандидата изброените под таблица 8.2 индикатори за продук или резултат, както следват 

· реализирани инвестиционни проекти от подкрепените предприятия (брой);

· реализирани проекти в подкрепа на бизнеса, предприемачеството и новите технологии (брой)

Ако трябва да се попълват, задължително ли е и за тях да се посочи, мерна единица, базова стойност, прогнозна стойност, източник на проверка.

Благодаря Ви предварително!

С. Тасева

07.12.2011 г.
ОТГОВОР № 33)
1. Целта на таблицата по т. 6.2. „Източници за префинансиране на проекта и готовност за изпълнение” от Раздел II на Формуляра за кандидатстване е да покаже, че кандидатът разполага с необходимите финансови средства с цел безпроблемно изпълнение на проекта по процедурата.
При изпълнение на проекта е възможна промяна в стойностите, както и в съотношението на различните източници на префинансиране, но това не трябва да възпрепятства изпълнението му.
2. В първата част от таблицата по т. 8.2. от Раздел II на Формуляра за кандидатстване кандидатите следва да посочат индикаторите за изпълнение на проекта чрез които могат да бъдат измерени резултатите относими към изпълнението на предложения проект, както и източниците за проверка на тези индикатори. Индикаторите за изпълнение на проекта от първата част на таблицата са конкретни и специфични за всеки отделен проект и е изцяло по преценка на съответния кандидат за кои индикатори да предостави информация в таблицата, в зависимост от предвидените за изпълнение дейности по проекта.  

3. Посочените под таблица 8.2 от Раздел II на Формуляра за кандидатстване индикатори за продукт и резултат „реализирани инвестиционни проекти от подкрепените предприятия (брой)" и „реализирани проекти в подкрепа на бизнеса, предприемачеството и новите технологии" не следва да се попълват от кандидата, тъй като УО/МЗ ще следи за изпълнението на тези индикатори.

